stanford-oval/wikipedia huggingface dataset:
RMS Olympic
Ensimmäinen maailmansota

Ensimmäisessä maailmansodassa Olympic oli alun perin matkustajaliikenteessä kapteeni Herbert James Haddockin alaisuudessa. Sodan aikana Olympic maalattiin harmaansävyiseksi ja valot kannella suljettiin, jotta alus olisi ”vähemmän” näkyvissä. Monen muun linjalaivan ohella myös se muutettiin joukkojenkuljetusalukseksi.
Olympicin sota-ajan merkittävimmät tapahtumat olivat HMS Audaciouksen miehistön pelastaminen ja törmäys saksalaisen U-veneen kanssa.
Olympic oli ohittamassa 27. lokakuuta Lough Swillyä Irlannin pohjoisrannikolla, kun se sai hätäsignaalin taistelulaiva HMS Audaciousilta, joka oli osunut miinaan lähellä Tory Islandia. Miina räjähti Audaciouksen tyyrpuurin puolella juuri konehuoneen kohdalla, jossa ei ollut suojaavaa laipiota, minkä seurauksena alukseen tulvi vettä.
Olympic otti mukaansa 250 Audaciousin miehistön jäsentä. HMS Fury kiinnitti hinauskaapelin Audaciousin ja Olympicin välille, ja laivat suuntasivat kohti Lough Swillyä. Audaciousin kaapeli kuitenkin irtosi, ja toisella yrityksellä kaapeli sotkeutui HMS Liverpoolin potkuriin ja katkesi. Kolmannella kerralla kaapeli antoi periksi. Klo 17.00 mennessä Audaciousin loppu miehistö päätettiin evakuoida Olympiciin, joka suuntasi Liverpooliin. Kello 20.55 Audaciousilla tapahtui räjähdys ja alus upposi.
Olympic oli kuljettamassa aamuvarhaisella 12. toukokuuta 1918 yhdysvaltalaisia joukkoja Ranskaan, kun Olympicin kapteeni Hayes huomasi U-veneen 500 metrin päässä ja samanaikaisesti miehistö havaitsi tulipalon. Alus kääntyi U-venettä kohti törmätäkseen siihen. Olympic ajoi päin Saksan laivaston U-103-sukellusvenettä ja törmäsi sen tornin tuntumaan. Törmäyksestä selvinneet saksalaiset hylkäsivät vaurioituneen ja uppoavan sukellusveneen. Olympic ei pysähtynyt noukkimaan eloonjääneitä, vaan jatkoi Cherbourgiin. USS Davis havaitsi hätäraketin ja pelasti sukellusveneen 31 eloonjäänyttä.
Uran loppuvaiheet

Sodan jälkeen Olympic purjehti Belfastiin telakalle, jossa se oli aikoinaan rakennettu. Siellä se muutettiin joukkojenkuljetuslaivasta takaisin linjalaivaksi. Kunnostustöiden yhteydessä paljastui, että sen kylkeen oli jossain vaiheessa iskenyt torpedo, joka ei ollut kuitenkaan räjähtänyt. Kunnostustyön yhteydessä sen koneet muutettiin käymään öljyllä entisen kivihiilen sijaan, minkä seurauksena Olympicin konehuoneen miehistön määrä väheni 350 henkilöstä n. 60 henkilöön. Lisäksi vaihdon jälkeen Olympicin huippunopeus kasvoi ⅒ solmulla. Tämän jälkeen se palasi takaisin liikenteeseen ja oli suosittu ja ihailtu linjalaiva.
Vuoden 1929 Wall Streetin pörssiromahduksen jälkeen linjalaivojen kannattavuus heikkeni matkustajamäärien vähentylessä. White Star Line ja Cunard Line fuusioitiin vuonna 1934 Cunard White Star Lineksi, ja uusi yhtiö alkoi myydä ylimääräisiä laivojaan. Myös Olympic laitettiin myyntiin, mutta sille ei löytynyt ostajaa.
Vuonna 1934 Olympic törmäsi Nantucketin majakkalaiva LV-117:ään. Tiheässä sumussa tapahtuneessa törmäyksessä majakkalaiva hajosi ja upposi. Majakkalaivan 11:stä miehistön jäsenestä seitsemän kuoli.
Olympic vedettiin 1935 pois liikenteestä ja romutettiin osittain Jarrow’ssa Englannissa. Kaksi vuotta myöhemmin jäljellä ollut osa hinattiin Inverkeithingiin, Skotlantiin lopullista romuttamista varten.
Mitä RMS Olympicista on jäljellä?

Osa Olympicin varustuksesta myytiin huutokaupassa romutuksen jälkeen; suuri osa kalusteista on nähtävissä White Swanin hotellissa Alnwickissa, Englannissa.
Vuonna 2000 Celebrity Cruise Line hankki omistukseensa osan Olympicin alkuperäisistä puupaneeleista ja rakennutti RMS Olympic -ravintolan uusimman risteilyaluksensa, Millenniumin, tiloihin. Celebrity Cruise Linen mukaan tämä sama puupanelointi sijaitsi aikaisemmin Olympicin á la carte -ruokailutilassa.
Kuvia

Olympicin pääportaikko vuonna 1911
Olympicin kuntosali
Ensimmäisen luokan ruokailuhuone
Toisen luokan hissi
Olympic ohittaa majakkalaiva LV-117:n läheltä tammikuussa 1934
HMS Liverpool yrittää hinata uppoavaa HMS Audaciousta (Audacious takana)
Olympicin potkurit
HMT Olympic sotavärityksessä palvellessaan joukkolaivana ensimmäisen maailmansodan aikana
Olympic vuonna 1929
Olympic vasemmalla ja Mauretania oikealla ennen romutusta
Olympic rakenteilla
Olympicin vesillelasku
Olympic vasemmalla ja Titanic oikealla
Törmäyksestä koituneet vauriot
OpenStreetMap

| OpenStreetMap |
| --- | --- |


Slogan:  Vapaa ja avoin maailmankartta
Kaupallinen:  ei
Tyyppi:  karttapalvelu
Rekisteröinti:  käyttö: vapaaehtoinen muokkaus: pakollinen
Kielet:  93 kieltä, mukaan lukien suomi ja ruotsi
Luonut:  Steve Coast
Avattu:  9.8.2004
Sisällön lisenssi:  Open Database License
Nykyinen tila:  aktiivinen
| OpenStreetMap |
| --- | --- |

Tiedot
Ohjelmointikielet:  Ruby on Rails
Lisenssi:  GNU GPL 2.0
Aiheesta muualla
Versiohallinta
OpenStreetMap (lyhenne: OSM) on avoin yhteistyöprojekti vapaasti muokattavien karttojen luomiseksi. Vapaaehtoiset käyttäjät keräävät paikkatietodataa GPS-laitteiden avulla ja hyödyntävät satelliittikuvia karttojen piirtämiseksi.
Avoimen lisenssin ansiosta mikä tahansa jopa kaupallinen toimija saa hyödyntää aineistoa vapaasti, kunhan kartta-aineiston lähde mainitaan. 2010-luvulla suomalaisista toimijoista esimerkiksi HSL, Helsingin Sanomat ja S-ryhmä ovat siirtyneet OpenStreetMap-aineiston käyttöön verkkopalveluissaan.
Historia

OpenStreetMap-projektin perusti Steve Coast Lontoossa heinäkuussa 2004. Steve Coast opiskeli tuolloin fysiikkaa University College Londonissa. Projekti aloitti säätiömuotoon siirtymisen huhtikuussa 2006. Ensimmäinen kansainvälinen OSM-konferenssi pidettiin Manchesterissä heinäkuussa 2007.
Suomen osalta projektissa aloitettiin suurimpien kaupunkien sekä tieverkon kartoittamisesta. Vuoden 2008 lopussa esimerkiksi Helsingin kartta oli käytännössä valmis teiden nimien osalta, mutta monien pienempien kaupunkien kartat puuttuivat vielä lähes täysin. Tieverkosta oli valmiina lähes kaikki kantatiet, mutta seututeitä vielä puuttui. Toukokuussa 2012 projektissa päästiin Suomessa hyödyntämään apuna Maanmittauslaitoksen tiettyjä aineistoja, kun ne julkaistiin avoimella lisenssillä.
Maaliskuuhun 2012 asti kartta-aineisto-tietokanta oli lisensoitu Creative Commons Nimeä-JaaSamoin 2.0 -lisenssillä. Huhtikuun 2012 alusta tietokantaa julkaistaan vain Open Database Licence -lisenssillä. Heinäkuusta 2020 alkaen myös karttatiilet, jotka tietokannan lisäksi olivat alun perin CC BY-SA 2.0 -lisenssin alla, ovat ODbL 1.0 “Produced Works”, eli vaativat vain alkuperän mainitsemisen.
Tuotanto

Suurimman osan uuden aineiston keräämisestä ja lisäämisestä sekä nykyisen päivittämisestä tekevät vapaaehtoiset käyttäjät. Perinteisesti kartoittaja menee tutkimaan maastoa GPS-tallentimen, muistiinpanovälineiden ja kameran kanssa. Nykyisin tietoa voidaan tallentaa yhä enemmän satelliittikuvien ja vapaiden Internet-lähteiden avulla. Myös älypuhelimien ja taulutietokoneiden yleistyminen on muuttanut kartoitustyötä, kun pienimmät muutokset voidaan tallentaa tietokantaan suoraan tien päällä.
Ilmakuvatuotannon ongelmana on rajallinen saatavuus, projektiovirheiden aiheuttamat sijaintivirheet sekä tekijänoikeuskysymykset. Koska tuotetun aineiston lisenssi on hyvin laaja, tietoa ei voi kerätä mistä tahansa: esimerkiksi Google-karttojen kaltaisista kaupallisista palveluista kerättyä tietoa seulotaan ja poistetaan automaattisesti.
Projektilla on wikisivut, joiden kautta koordinoidaan muun muassa maakohtaisia karttaprojekteja.
Tuotanto > Kartoittaminen

Suurin osa aineistosta on luotu yhteistyönä projektin puitteissa, lähinnä keräämällä paikkatietoa. Aineiston kokoaminen alkaa käyttäjien ladatessa aineistoa kannettavilta GPS-laitteilta tai muilta GPS-ohjelmilta. GPS-tietoa kerätään kulkemalla kartoitettavia reittejä pitkin esimerkiksi polkupyörällä tai autolla. Kun aineistot on ladattu projektin työvälineille, itse karttaa muokataan käsityönä. Tällöin esimerkiksi piirretään tien muoto ja risteykset GPS-tietoa tulkiten, sekä lisätään teiden tyypit ja nimet.
Koska aineiston keruu on hyvin paikallista, myös aineiston laadussa on suurta maantieteellistä vaihtuvuutta: esimerkiksi eurooppalaiset kaupungit ovat hyvin tarkkoja kun taas afrikkalainen maaseutu saattaa olla täysin tutkimatonta. Monilla kartoittajilla on kyselyjen mukaan pyöräilytaustaa, toisaalta monet paikkatietojärjestelmien parissa työskentelevät osallistuvat projektiin vapaa-ajan harrastuksenaan. Vain 3–5 prosenttia osallistujista on naisia.
Tuotanto > Muokkausohjelmistot

Karttaa muokataan erilaisilla ohjelmistoilla tai suoraan verkkosivulla. Vuodesta 2013 lähtien oletusmuokkausohjelma on ollut iD, joka on HTML5-pohjainen moderni, helppokäyttöiseksi suunniteltu kartanmuokkausohjelma. Tavoitteena on kannustaa yhä useampia satunnaisia käyttäjiä päivittämään karttaa. Muokkaaminen vaatii rekisteröitymistä.
Ennen iD-muokkausohjelmaa oletusmuokkausohjelma oli Potlatch, joka on edelleen saatavilla iD-ohjelmiston tiettyjen rajoituksien vuoksi. Erikseen ladattava JOSM-ohjelma on suosittu laajempia projekteja varten. Android- ja iOS-käyttöjärjestelmille saatava Maps.me-sovellus mahdollistaa perustoimintojen muokkaamisen älypuhelimella.
Tuotanto > Bing-ilmakuvasopimus

OpenStreetMap-projekti on saanut Bing-hakupalvelulta luvan käyttää heidän karttapalvelunsa tarjoamia ilmakuvia piirtämiseen. Kerätty karttatieto voidaan esittää ilmakuvien päällä, jolloin OpenStreetMap-projektiin osallistuvat voivat tuottaa ilmakuvien avulla vektorimuotoista paikkatietoa. Aiemmin oli käytettävissä Yahoon ilmakuva-aineisto.
Käyttö

OpenStreetMap-aineistoa voi käyttää sekä puhtaana karttapalveluna esimerkiksi reittiohjeiden saamiseen tai osana muuta palvelua, kuten esimerkiksi kauppaketjun esittäessä liikeidensä sijainteja. Kansainvälisesti tunnettuja OpenStreetMap-aineiston käyttäjiä omissa palveluissaan ovat esimerkiksi Strava, Snapchat ja Niantic (Pokémon Go).
Käyttö > Verkkopalveluita

OpenStreetMap: Kartan selaus, haku ja reittiohjeet
Your Navigation: Auto-, polkupyörä- ja kävelynavigointipalvelu
Information Freeway: Kartan selaus
Käyttö > OSM-karttapohjia käyttäviä paikannussovelluksia

Maps.me: iOS- ja Android-laitteille saatavilla oleva sovellus tarjoaa reittiohjeet, haun ja perustason muokkaustoiminnot.
Scout: Ilmainen (yksi ilmainen kartta) Offline navigaattori Applen iOS, Android ja Windows Phone -laitteille.
Navmii: Ilman verkkoyhteyttä toimiva navigaattori, jossa on yksi ilmainen kartta Applen iOS- ja Android-laitteille.
Be-On-Road: Ilmainen ilman verkkoyhteyttä toimiva navigaattori Applen iOS- ja Android-laitteille.
Maps: Ilmainen ilman verkkoyhteyttä toimiva kartta iOS-, Android-, BlackBerry- ja Kindle-laitteille. Mahdollisuus myös muokata karttaa OpenStreetMap-tunnuksilla.
GpsMid: Java-ohjelma puhelimille openstreetmapin katselemiseen, navigointiin ja kartoittamiseen, navigointitoiminnallisuus alustava, kartta puhelimen muistissa tai muistikortilla
AFTrack: Ohjelma Nokian Symbian 60v3 puhelimille (versiosta 1.03 eteenpäin)
BSGPS: Windows CE -ohjelma
Navit: Navigaattori tietokoneelle (Windows, Mac ja Linux), tukee OSM:n vektoriaineistoa ja navigointia
State of the Map

Vuodesta 2007 lähtien OpenStreetMapin kehittäjäyhteisö on järjestänyt vuosittaisen kansainvälisen konferenssin, jonka nimeksi on muotoutunut State of the Map (suom. Kartan tila). Konferenssi pidetään vaihtuvasti eri maissa.
Tapahtumapaikat:
2007: Manchester, Iso-Britannia
2008: Limerick, Irlanti
2009: Amsterdam, Alankomaat
2010: Girona, Espanja
2011: Denver, Yhdysvallat
2012: Tokio, Japani
2013: Birmingham, Iso-Britannia
2014: Buenos Aires, Argentiina
2015: konferenssia ei järjestetty
2016: Bryssel, Belgia
2017: Aizuwakamatsu, Japani
2018: Milano, Italia
2019: Heidelberg, Saksa
2020: konferenssi järjestettiin virtuaalisena (Alun perin tilaisuus piti järjestää Kapkaupungissa, Etelä-Afrikassa. Se muutettiin kuitenkin virtuaalitapahtumaksi Koronaviruspandemian vuoksi)
2021: konferenssi järjestettiin ainoastaan virtuaalisena (Koronaviruspandemian vuoksi)
2022: Firenze, Italia
2023: konferenssia ei järjestetty
2024: Nairobi, Kenia
Aiheesta muualla

Wikimedia Commonsissa on kuvia tai muita tiedostoja aiheesta .
OpenStreetMapin verkkosivusto
WikiProject Finland
Suomenkieliset OpenStreetMapin wiki-sivut
FLOSS Manualsin suomenkielinen OpenStreetMap-opas (Arkistoitu – Internet Archive)
Lisää ohjelmistoja: wiki-sivusto.
Palvelun perustaja Steve Coast vuonna 2009
OpenStreetMap Pietarista.
Milanon konferenssin osallistujakuva vuodelta 2018
Saara Aalto

| Saara Aalto |
| --- | --- |
 Saara Aalto vuoden 2018 Euroviisuissa.
Henkilötiedot
Syntynyt: 2. toukokuuta 1987 (ikä 37) Oulunsalo
Ammatti:  laulaja-lauluntekijä   ääninäyttelijä
Puoliso:  Meri Aalto, os. Sopanen (2014–, vih. 2020)
Muusikko
Laulukielet:  pääasiassa englanti
Aktiivisena:  2004–
Tyylilajit:  pop
Soittimet:  laulu, piano
Levy-yhtiöt:  Yume Records 2011–2016   Sony Music 2016–2017   Warner Music Group 2017–2020   No Fear Music 2019–
Aiheesta muualla
www.saaraaalto.com
  [ Muokkaa Wikidatassa ] [ ohje ]  
Saara Sofia Aalto (s. 2. toukokuuta 1987 Oulunsalo) on suomalainen laulaja-lauluntekijä ja ääninäyttelijä.
Hän nousi ensimmäisen kerran julkisuuteen vuonna 2007 sijoituttuaan kolmen parhaan joukkoon Talent Suomi -kilpailussa. Sen jälkeen hän sijoittui toiseksi useissa kilpailussa: Suomen euroviisukarsinnoissa vuonna 2011, The Voice of Finland -laulukilpailussa vuonna 2012 sekä Uuden Musiikin Kilpailussa ja Ison-Britannian The X Factor -kilpailussa vuonna 2016. X Factorin jälkeen Aalto solmi kaksi levytyssopimusta ja vuonna 2017 uuden sopimuksen Warnerin kanssa. Aalto myös edusti Suomea vuoden 2018 euroviisuissa kappaleella ”Monsters”. Hän pääsi finaaliin ja sijoittui lopulta sijalle 25.
Uransa aikana Aalto on julkaissut yhteensä kuusi studioalbumia, joista yksi on lähes kokonaan kiinankielinen. Lisäksi hän on julkaissut Teemu Roivaisen kanssa duettolevyn nimeltä Tonight. Aalto kuvaili UMK:n laulukilpailun haastattelussa musiikkinsa olevan ”eeppistä rakkauspoppia”.
Nuoruus

Oulunsalossa vuonna 1987 syntynyt Aalto tähtäsi musiikkiuralle jo lapsena. Aalto kirjoitti ensimmäiset omat kappaleensa viisivuotiaana ja vuonna 1998 hän voitti 11-vuotiaana Kotkan Merilaulukilpailut omalla sävellyksellään, joka voitti myös meripäivien sävellyskilpailun. Aalto on kertonut viettäneensä teini-ikäisenä kesät hääkeikkoja kierrellen.
Aalto edusti Suomea kansainvälisillä Kultainen hirvi -laulufestivaaleilla (Cerbul de Aur) Romaniassa vuonna 2004. Hän valmistui ylioppilaaksi Madetojan musiikkilukiosta vuonna 2005, minkä jälkeen hän muutti Helsinkiin opiskelemaan musiikkikasvatusta Sibelius-Akatemiassa. Aalto on suorittanut myös muusikon ammattitutkinnon. Saara Aalto on musiikin maisteri, hänen lopputyönsä Sibelius-Akatemiassa musiikkikasvatuksen osastolla oli vuonna 2010 valmiiksi tullut Kohtaamisia: esiintymiskouluttajien näkökulmia esiintymiseen ja sen opettamiseen.
Ura > 2007–2010: Talent Suomi ja musikaaliroolit

Vuonna 2007 Aalto nousi ensimmäistä kertaa julkisuuteen, kun hän osallistui Talent Suomi -kilpailuun sijoittuen kolmen parhaan joukkoon. Hän esitti kilpailun karsinnoissa itse säveltämänsä ja sanoittamansa kappaleen ”Varpaisillaan”, jonka hän myöhemmin levytti debyyttialbumilleen. Kilpailun jälkeen Aalto kävi neuvotteluja ainakin Sony BMG:n kanssa.
Aalto näytteli Helsingin Kaupunginteatterin High School Musical 1 & 2 -musikaaleissa vuosina 2008 ja 2009 säveltäjä-pianistityttö Kelsi Nielseniä. Esityskautena 2010–2011 hän esiintyi Helsingin kaupunginteatterin Wicked-musikaalissa Dorothyn roolissa.
Ura > 2011–2012: Euroviisukarsinnat ja The Voice of Finland

Suomen euroviisukarsintoihin Aalto osallistui ensimmäistä kertaa vuonna 2004 yhtyeessä Heidi Kyrö & just. Hän osallistui Suomen euroviisukarsintoihin myös vuonna 2008 Hanna Marshin ja 2009 Riikan taustalaulajana. Vuonna 2011 hän lähetti Suomen euroviisukarsintojen avoimeen kilpailuun kappaleensa ”Blessed with Love”, jolla hän pääsi televisioituihin karsintoihin ja sijoittui niissä lopulta toiseksi häviten täpärästi Paradise Oskarille.
Aallon debyyttialbumi Blessed with Love julkaistiin omakustanneyhtiö Yume Recordsin kautta 11. toukokuuta 2011. Albumilta julkaistiin musiikkivideot nimikkokappaleen lisäksi kappaleisiin ”Out of Sight, Out of Mind” ja ”Cage Bird (feat. Petteri Sariola)”.
Marraskuussa 2011 julkaistiin Aallon toinen albumi Enkeleitä – Angels, jolla on perinteisten kotimaisten ja ulkomaisten joululaulujen lisäksi Aallon omia sävellyksiä. Levyllä vierailevina artisteina ovat Tomi Metsäketo sekä Linda Lampenius, joka soittaa useissa kappaleissa viulua. Joulukuussa 2012 Aalto ja Tomi Metsäketo järjestivät yhteisen Kuului laulu enkelten -joulukiertueen.
Joulukuussa 2011 Aalto oli mukana Santa Claus Season’s Greetings 2012 -laulukilpailussa kiinankielisellä versiolla kappaleestaan ”Blessed with Love” (”Ai De Zhu Fu”).
Vuonna 2012 Aalto osallistui The Voice of Finland -kilpailuun, jossa hän valitsi valmentajakseen Michael Monroen. Hän sijoittui kilpailussa toiseksi häviten niukasti Mikko Sipolalle. Aalto ei sijoituksestaan huolimatta onnistunut saamaan levytyssopimusta. Aalto kertoi käyneensä lukuisten levytysyhtiöiden kanssa neuvotteluja, mutta kaikki vaativat häntä laulamaan suomeksi, mihin hän ei suostunut. Aalto on kuitenkin myöhemmin sanonut, että voisi jatkossa tehdä myös suomenkielistä musiikkia. Kilpailun jälkeen Aalto jatkoi keikkailua ja avasi Blessed with Love -verkkokaupan, jossa myydään ekologisia koruja.
Ura > 2013: Kolmas albumi ja ura Aasiassa

Aallon kolmas albumi You Had My Heart julkaistiin 24. toukokuuta 2013. Edellisten levyjen tapaan julkaisijana toimi Yume Records. Levy debytoi Suomen virallisen albumilistan sijalla 43 ja oli siten Aallon uran ensimmäinen listasijoitus. Levyn ensimmäiseksi singleksi valikoitui sen nimikkoraita, joka julkaistiin sekä englanniksi, kiinaksi, että japaniksi. Single ei kuitenkaan saanut juuri laisinkaan radiosoittoa, vaan esimerkiksi YleX:n musiikkipäällikkö Tomi Saarinen totesi, ettei kappale ollut tarpeeksi hyvä erottuakseen joukosta. The Voicen musiikkipäällikkö Jussi Mäntysaari kuitenkin sanoi kappaleen olevan ”parasta mitä Saaralta on tähän mennessä kuultu”.
Toukokuussa 2013 Aalto esiintyi Shanghaissa yhdessä oopperatenori José Carrerasin kanssa. Kuukautta myöhemmin hän esiintyi Shanghain kansainvälisten elokuvajuhlien päätösgaalassa, jota seurasi arviolta noin 800 miljoonaa televisionkatsojaa.
Aallon ensimmäinen kiinankielinen albumi Ai De Zhu Fu julkaistiin Suomessa ja Kiinassa 7. syyskuuta 2013. Levylle on valikoitu kappaleita levyiltä Blessed with Love ja You Had My Heart ja osa kappaleista käännettiin levyä varten kiinaksi. Kiinalainen nettitelevisio LeTV esitti Aallon Svenska Teaternissa järjestämän konsertin viikkoa myöhemmin. Aalto on sanonut digitaalisesti julkaistun levyn olleen pelkkää PR:ää; tavoitteena oli saada hänen nimensä tunnetuksi ja sen myötä saada lisää keikkoja.
Marras-joulukuussa 2013 Aalto järjesti ensimmäisen konserttisalikiertueensa, jolla hän esitti sekä omia että muiden esittäjien talvikappaleita useilla eri kielillä. Konsertti kiersi Kuopiossa, Lahdessa, Oulussa, Järvenpäässä ja Imatralla. Lisäksi Aalto järjesti jälleen yhteisen joulukonserttikiertueen Tomi Metsäkedon sekä sisarensa Suvi Aallon kanssa.
Aalto esiintyi prinsessa Annana joulukuussa 2013 ensi-iltansa saaneen Disneyn animaatioelokuvan Frozen – huurteinen seikkailu suomenkielisessä jälkiäänityksessä. Hän esittää sekä hahmon puhe- että lauluosuudet.
Ura > 2017–2019: X Factor Suomi, Eurovision-laulukilpailu 2018 ja  Dancing on Ice UK 2019

Aalto konsertoi Helsingin Hartwall Arenalla 15. huhtikuuta 2017. Spektaakkeliksi kuvailtu megashow kantoi nimeä In My Wildest Dreams. Saaran kanssa lavalle nousi Britannian X Factorissa Aallon päihittänyt ja voittajaksi kruunattu Matt Terry, Saaran ex-puoliso ja tangokuningas Teemu Roivainen, Saaran sisko Suvi Aalto sekä Michael Monroe, joka oli toiminut Aallon mentorina The Voice of Finlandissa.
Vuonna 2017 Lidl teki kansainvälisen mainoskampanjan, jossa Aalto lauloi niillä 20 kielellä, joita Lidlin markkina-alueilla puhutaan.
Aalto oli yksi Suomen X Factorin neljästä tuomarista yhdessä Michael Monroen, Suvi Teräsniskan ja Mikael Gabrielin kanssa. Hän toimi tyttöjen ryhmän valmentajana.
Helmikuussa 2017 Aalto kertoi yhteistyöstään kirjailija-toimittaja Laura Frimanin kanssa. Saara Aalto. No fear -kirja julkaistiin edellä mainitun konsertin yhteydessä jo huhtikuun alussa.
7. marraskuuta 2017 Uuden Musiikin Kilpailun 2018 tiedotustilaisuudessa ilmoitettiin Saara Aallon olevan Suomen vuoden 2018 euroviisuedustaja. Lisäksi kerrottiin, että 3. maaliskuuta 2018 järjestettävässä kilpailussa hän esittää kolme kappaletta, joista yksi valitaan yleisö- ja raatiäänien perusteella Suomen edustuskappaleeksi tulevissa Euroviisuissa. Ensimmäinen näistä kappaleista, ”Monsters” ja sen musiikkivideo, julkaistiin 9. helmikuuta 2018. Myöhemmin julkaistiin ehdokaskappaleet ”Domino” ja ”Queens”. Maaliskuussa järjestetyn kilpailun voitti ”Monsters”, joka siten valittiin Aallon edustuskappaleeksi vuoden 2018 Euroviisuihin. Siinä Aalto pääsi finaaliin. Finaalissa Aalto sai 46 pistettä ja sijoittui sijalle 25.
Aallon uusi albumi Wild Wild Wonderland julkaistiin 27. huhtikuuta 2018. Saara teki albuminsa tiimoilta konserttisalikiertueen syksyllä 2018.
Aalto osallistui Ison-Britannian Dancing On Ice -luisteluohjelmaan vuonna 2019 parinaan ammattiluistelija Hamish Gaman. He sijoittuivat kisassa kolmansiksi.
Maaliskuussa 2019 talouslehti Forbes julkaisi Saara Aallosta jutun, jonka tiedot herättivät Suomessa hämmästystä. Jutun mukaan Aalto olisi hyödyttänyt Suomen matkailua 150 miljoonan euron verran, ja että X-Factoria seuranneiden 12 kuukauden aikana Aallosta olisi kirjoitettu suomalaisissa tiedotusvälineissä yli 11 000 kertaa. Suomalaislehti Markkinointi & Mainonta otti yhteyttä Forbesiin ja ilmeni, että nämä ja muut tiedot perustuivat paljolti väärinkäsityksiin. Forbes sanoi lopettavansa yhteistyön jutun kirjoittajan Christian Guiltenanen kanssa, joka on osallistunut myös Aallon fanikirjan tekemiseen. Lehti myös poisti jutun sivustoltaan perustellen, ettei se noudata toimituksellisia ohjeita muun muassa kertomatta jääneen eturistiriidan osalta.
Marraskuussa 2019 Aalto julkaisi seitsemännen studioalbuminsa Fairytale: Joulun taikaa. lähde?
Ura > 2020– Musikaalissa ja This World

Syyskuussa 2020 Aalto julkaisi singlen ”When the Sun Goes Down” yhdessä englantilaisen drag queenin Baga Chipzin kanssa. Kappaleen musiikkivideo julkaistiin 30. syyskuuta 2020.
Syksyllä 2021 Aallolla oli Scaramouchen rooli We Will Rock You -musikaalissa Helsingissä.
Kesäkuussa 2022 Aalto julkaisi hyväntekeväisyyssinglen ”This World”. Kaikki kappaleen tuotot menevät Pelastakaa Lapset -järjestön kautta apua tarvitseville lapsille ympäri maailmaa. Aalto on sanoittanut ja säveltänyt kappaleen ollessaan 12-vuotias. Levyllä kuullaan Aalto duetoimassa 12-vuotiaan itsensä sekä 10 lapsen kanssa, jotka laulavat jokainen omilla äidinkielillään. Kappaleen musiikkivideo julkaistiin 16. kesäkuuta 2022.
Syksyllä 2022 Aalto toimi Big Brother Suomi -tosi-tv-sarjassa lauluvalmentajana.
Joulukuussa 2022 Aalto aloitti Amazon Prime Video -tilausvideopalvelussa oman piilokameraohjelman nimellä Saara Aalto pränkkää Suomea.